Satujen saaret
Minä tahdoin matkata maailmaan
 ja etsiä satujen saaret,
 minä tahdoin tutkia totuudet
 sekä haavehen sateenkaaret.

 Minä halusin haavelinnahan,
 jossa lemmen ruusut kukkii,
 ja impeä hämärän etsin ja hain,
 joka yksin vain mua lempii.

 Vaan löytänyt en, en nähnytkään,
 näin totta ja todellisuutta –
 ma löysin impiä, lempeä myös
 vaan mitään en outoa, uutta.

 Kotiliedelle joutuhun kiiruhdin
 ens’ aamuna sangen varhain
 ja lauloin lauluni kotoisen,
 se mun oli lauluni parhain.